สอบตัวแทนประกัน 4เดือน4.5หมื่นคน
แห่สอบตัวแทนประกันชีวิต 4 เดือนปีนี้ 4.5 หมื่นคน
18 พ.ค. 2555

แห่สอบตัวแทนประกันชีวิต 4 เดือนปีนี้ 4.5 หมื่นคน 
นางบุษรา อึ๊งภากรณ์ ผู้อำนวยการสมาคมประกันชีวิตไทย เปิดเผยว่า การเป็นตัวแทนประกันชีวิตเป็นอาชีพที่น่าสนใจมากขึ้น ในเดือน เม.ย.ที่ผ่านมา มีผู้สมัครสอบทั่วประเทศทั้งสิ้น 11,229 คน เพิ่มขึ้นจากช่วงเดียวกันของปีก่อน 16.07%
สำหรับยอดรวมของผู้สมัครสอบตั้งแต่ 1 ม.ค.–30 เม.ย. 2555 มีทั้งสิ้น 45,806 คน เพิ่มขึ้นจากในระยะเดียวกันของปีก่อน 8.07% 
จากสถิติดังกล่าวแสดงให้เห็นว่ามีผู้สนใจอาชีพตัวแทนประกันชีวิตสูงขึ้นแม้ว่าอัตราการสอบผ่านค่อนข้างต่ำ สมาคมตั้งเป้าหมายว่าปีนี้จะมีผู้สมัครสอบตัวแทนประกันชีวิต ผ่านสมาคมประมาณ 1.36 แสนคน
“หรือเพิ่มขึ้นจากปีก่อนในอัตราไม่ต่ำกว่าร้อยละ 5 จึงเป็นอัตราที่เกิดขึ้นได้อย่างแน่นอนและการจำหน่ายผ่านตัวแทนยังคงเป็นช่องทางที่มีความสำคัญสูงสุดสำหรับบริษัทประกันชีวิต ไตรมาสแรกของปีนี้มีเบี้ยประกันชีวิตรวมทั้งสิ้น 91,103 ล้านบาท ขยายตัว 17.5%” นางบุษรา กล่าว
เบี้ยประกันชีวิตขายผ่านตัวแทนมากที่สุดถึง 51,340 ล้านบาท หรือ 56.3% ขายผ่านธนาคารเป็นอันดับสอง 33,502 ล้านบาท หรือ 36.7% และขายผ่านช่องทางอื่นๆ 3,337 ล้านบาท หรือ 3.7% และขายผ่านช่องทางโทรศัพท์หรือไปรษณีย์ 3,014 ล้านบาท หรือ 3.3%